**Sofia Pankki Oyj** oli vuosina 2009–2010 toiminut suomalainen pankki. Pankin toiminta päättyi maaliskuussa 2010, kun Finanssivalvonta peruutti sen toimiluvan sen jälkeen, kun pankin omien varojen määrä alitti vähimmäisvaatimuksen. Pankin perustaja ja pääomistaja oli Seppo Sairanen. Pankilla oli toimipisteet Helsingissä ja Turussa.

Historia
--------

Sofia Pankki perustettiin vuonna 2008, ja se sai pankkiluvan 17. joulukuuta 2008. Finassivalvonta ei nähnyt estettä pankin perustamiseen, koska hovioikeus oli kumonnut Seppo Sairasen saaman tuomion*selvennä* samana vuonna. Asian käsittely kuitenkin jatkui, sillä Korkein oikeus palautti sen keväällä 2009 hovioikeuteen uuteen käsittelyyn.

Sofia Pankin toiminta alkoi tammikuussa 2009. Verkkopankki aloitti toimintansa 19. tammikuuta 2009. Helsingissä se sijoittui tiloihin, jotka olivat kaksi kerrosta alempana kuin samassa rakennuksessa nurin menneen islantilaisen Kaupthingin. Pankki profiloitui erityisesti suomalaisen säästäjän ja sijoittajan pankkina, joka tarjosi tallettajille hyviä korkoja, välityksen suoraan netissä ja varainhoitoa jo 10 000 eurosta alkaen. Vuonna 2009 pankin liiketappio oli 9,7 miljoonaa euroa.

Finanssivalvonta peruutti pankin toimiluvan ja asetti pankin selvitystilaan 28. maaliskuuta 2010 tallettajien etujen turvaamiseksi. Toimiluvan peruuttamisen syynä oli se, että pankin omien varojen määrä alitti luottolaitokselta vaadittavan vähimmäismäärän. Pankilla oli omia varoja vain 3,4 miljonaa euroa, kun lain vähimmäisvaatimus oli 5 miljoonaa euroa.

Toiminnan loppuessa pankilla oli 5 000 asiakasta, joista tallettajia oli noin 3 000. Keskimääräinen talletus oli noin 50 000 euroa. Sofia Pankki palautti talletuksista 85 %. Talletussuojarahasto palautti loput rahat 50 000 euron talletussuojaan asti. Talletuksista 700 ylitti talletussuojarajan. Muiden pankkien ja yritysten Sofia Pankkiin tekemät rahamarkkinasijoitukset eivät kuuluneet talletussuojan piiriin.

Selvitystila päättyi kesäkuussa 2015 Sofia Pankin purkamiseen. Pankkia ei asetettu konkurssiin, sillä sen varat riittivät velkoihin.

Johto ja jäsenyydet
-------------------

Sofia Pankin omistaja ja hallituksen puheenjohtaja oli Seppo Sairanen. Konsernin toimitusjohtajana oli Taina Ahvenjärvi, joka on aiemmin työskennellyt Nordeassa. Keväällä 2010 toimitusjohtajaksi vaihdettiin Seppo Sairanen. Samalla hallituksen puheenjohtajaksi tuli Suvi-Anne Siimes.

Pankki oli jäsenenä NASDAQ OMX Helsingin ja Tukholman arvopaperipörsseissa sekä First Northissa. Se oli myös jäsenenä Suomalaisen Työn Liitossa.

Sofia Pankilla oli vuoteen 2010 asti luottolaitostoimilupa ja oikeus toimia suomalaisena talletuspankkina. Pankki oli Suomen talletussuojarahaston jäsen ja Sijoittajain korvausrahaston jäsen. Sen toimintaa valvoi Finanssivalvonta.

Selvitystilan oikeudenkäynti
----------------------------

Toimiluvan peruuttamiseen ja selvitystilaan määräämiseen ei liittynyt väärinkäytösepäilyjä. Selvitystilaan jouduttuaan pankki kävi kuitenkin oikeutta perustajaansa Seppo Sairasta vastaan. Pankki vaati Sairaselta 2,3 miljoonaa euroa. Pankin mukaan Sairanen oli sitoutunut sijoittamaan 2,5 miljoonaa euroa omia varojaan Sofia Pankkiin. Sairanen ehti kuitenkin maksaa vain 200 000 euroa ennen pankin toimiluvan peruuttamista. Sairasen mukaan sitoumus ei ollut toimiluvan peruuttamisen jälkeen enää pätevä. Helsingin hovioikeus kuitenkin velvoitti vuonna 2012 Sairasen maksamaan 2,3 miljoonaa euroa korkoineen. Hovioikeuden mukaan Sairanen oli pankin akuutissa pääomavajetilanteessa sitoutunut osakemerkintään, jotta pankin toiminnan jatko taattaisiin.

Lähteet
-------

1. ↑  Finanssivalvonta on peruuttanut Sofia Pankki Oyj:n toimiluvan tallettajien etujen turvaamiseksi *www.finanssivalvonta.fi*.  29.3.2010. Finanssivalvonta.  Arkistoitu 11.12.2017. Viitattu 11.12.2017.
2. ↑  Sofia Pankin värikäs tausta *Ilta-Sanomat*.  29.3.2010. Viitattu 11.12.2017.
3. ↑  Arola, Heikki: Tausta: Sairanen yritti toistaa Sofialla menestyksensä.  *Helsingin Sanomat*, 30.3.2010, s. B3.  Sanoma News Oy.
4. 1 2 3  Sofia Pankki *sofia.fi*. Sofia Pankki. Viitattu 31.7.2009. [vanhentunut linkki]
5. ↑  Sofia Pankki avaa verkkopankin 19.1.2009 *sofia.fi*.  17.1.2009. Sofia Pankki. Viitattu 31.7.2009. [vanhentunut linkki]
6. 1 2 3  Pajari, Petri: Asiakaspula kaatoi Sofia Pankin.  *Helsingin Sanomat*, 30.3.2010, s. B3.  Sanoma News Oy.
7. ↑  Sofia Pankki Oyj:n toimilupa peruutettu *YLE Uutiset*.  29.3.2010. Yleisradio Oy. Viitattu 30.3.2010.
8. ↑  Tuominen, Anneli – Vesala, Jukka: Toimiluvan peruuttaminen ja selvitystilaan määrääminen  28.3.2010. Finanssivalvonta.  Arkistoitu 15.4.2010.
9. ↑  Sofia Pankki meni nurin *Kansan Uutiset*.  29.3.2010. Viitattu 11.12.2017.
10. ↑  Sofia Pankki aloitti talletusten ulosmaksut *Arvopaperi*. Viitattu 11.12.2017.
11. ↑  Heikkilä, Pekka: Vakauden hallinta ja tallettajan suoja säästöpankissa – Säästöpankin yhteisömuodon, tarkoituksen ja toimintatavan vaikutukset lainsäädäntöön *comi.fi*.  2017. Helsinki.  Arkistoitu 11.12.2017. Viitattu 11.12.2017.  Heikkilä viittaa myös tähän Wikipedia-artikkeliin, mutta tieto selvitystilan loppumisesta ja pankin purkamisesta eivät olleet peräisin tästä artikkelista, koska tämä artikkeli ei niistä maininnut mitään ennen 11.12.2017.
12. 1 2  Määttänen, Seppo: Sairasen Sofia Pankki sai toimiluvan *Arvopaperi*.  17.12.2008. Talentum. Viitattu 31.7.2009. [vanhentunut linkki]
13. ↑  Sofia Pankki vaihtoi viime tipassa toimitusjohtajaa *Arvopaperi*. Viitattu 11.12.2017. (englanniksi)
14. ↑  Sofia Pankki heikossa hapessa jo kaksi kuukautta *mtv.fi*.  Arkistoitu 11.12.2017. Viitattu 11.12.2017.
15. ↑  Ilta-Sanomat 14.7.2010.
16. ↑  Sofia Pankki voitti hovioikeudessa - perustajalle miljoonalasku *Yle Uutiset*. Viitattu 11.12.2017.